ক্লস্ট্রিডিয়াম টিট্যানি
ক্লস্ট্রিডিয়াম টিট্যানি (ইংরেজি: Clostridium tetani) হলো মাটিতে বসবাসকারী একটি সাধারণ ব্যাকটেরিয়া যা ধনুষ্টঙ্কার (টিটেনাস) রোগের জন্য দায়ী। ক্লস্ট্রিডিয়াম টিট্যানি-এর একটি বর্ধমান কোষ সাধারণত দণ্ডাকৃতির ও ২.৫ μm দীর্ঘ হয় কিন্তু রেণু (স্পোর) গঠনের সময় এরা আরও লম্বা ও টেনিস র‍্যাকেট বা ঢাকের কাঠি আকৃতির হয়। C. tetani রেণুসমূহ খুবই শক্তপোক্ত ও কঠিন পরিবেশে টিকে থাকতে সক্ষম, এটি সারাবিশ্বে মাটিতে বা প্রাণীর পরিপাক নালিতে পাওয়া যায়। ক্ষতস্থানের সংস্পর্শে আসলে এটি বৃদ্ধি লাভ করে ও টেটানোস্প্যাজমিন (ধনুষ্টঙ্কার অধিবিষ) নামক একটি খুবই শক্তিশালী অধিবিষ (টক্সিন) উৎপাদন করে যা চেষ্টীয় স্নায়ুকোষের কাজে বিঘ্ন ঘটায় এবং ধনুষ্টঙ্কার রোগের সৃষ্টি করে। এই অধিবিষের ক্রিয়া টিটেনাস টক্সোয়েড টিকা প্রদান করে প্রতিরোধ করা যায়, যা সারাবিশ্বে শিশুদের প্রদান করা হয়ে থাকে।